钦定古今图书集成/明伦汇编/家范典/第081卷 > 《礼记》 > 《曲礼》
## 钦定古今图书集成/明伦汇编/家范典/第081卷 > 《礼记》 > 《曲礼》

天子有后，有夫人，有世妇，有嫔，有妻，有妾。

〈陈注〉三夫人，九嫔，二十七世妇，八十一御妻。自后而下皆三，因而增其数。妾之数未闻。〈大全〉马氏曰：《昏义》曰：“古者天子后立六宫，三夫人，九嫔，二十七世妇，八十一御妻，以听天下之内治。此曰天子有后，有夫人，有世妇，有嫔、有妻，有妾。盖《昏义》言后宫之治，故兼天子后言之，而备六宫之数，而妾不与焉。《曲礼》言后宫之位，故止言天子，而备六宫之名，则虽后之尊亦曰有后，而妾之贱亦与焉。”

又

天子之妃曰“后”，诸侯曰“夫人”，大夫曰“孺人”，士曰“妇人”，
庶人曰“妻。”

〈陈注〉郑氏曰：“妃，配也。后之言后也。夫之言扶，孺之言属，妇之言服，妻之言齐。”

公侯有夫人，有世妇，有妻，有妾。夫人自称于其君，曰
“小童”；自世妇以下，自称曰“婢子。”

〈陈注〉“小童”，未成人之称；“婢”之言卑也。

又

《祭夫》曰“皇辟。”

〈陈注〉曰：“皇”，以君之称，尊之也。辟，法也。妻所法式也。为之宗庙，以鬼享之，不得不异其称谓也。

又

生曰“妻”，死曰“嫔。”

〈陈注〉《嫔》者，妇人之美称。“嫔”犹“宾”也，夫所宾敬也。